b'\n_START_ARTICLE_\nBrigados generolas (JAV)\n_START_PARAGRAPH_\nBrigados generolas (angl. brigadier general; BG)\xc2\xa0\xe2\x80\x93 karinis laipsnis Jungtini\xc5\xb3 Amerikos Valstij\xc5\xb3 armijoje, Karin\xc4\x97se oro paj\xc4\x97gose ir J\xc5\xabr\xc5\xb3 p\xc4\x97stinink\xc5\xb3 korpuse. J\xc4\xaf turintys karininkai yra viena\xc5\xbevaig\xc5\xbed\xc5\xbeiai generolai, priskirti atlyginim\xc5\xb3 kategorijai O-7. Kaip ir kit\xc5\xb3 \xc5\xa1ali\xc5\xb3 brigados generolai JAV brigados generolai yra vir\xc5\xa1esni u\xc5\xbe pulkininkus ir \xc5\xbeemesni u\xc5\xbe generolus majorus. Atitinka JAV karinio j\xc5\xabr\xc5\xb3 laivyno \xc5\xbeemesn\xc4\xafj\xc4\xaf kontradmirol\xc4\x85 (angl. rear admiral (lower half)).\n_START_SECTION_\nPareigos\n_START_PARAGRAPH_\nNuo Amerikos-Meksikos karo divizij\xc5\xb3 sud\xc4\x97tyse esan\xc4\x8dioms brigadoms vadovauja ne brigados generolai, o pulkininkai._NEWLINE_Dabar JAV armijoje ir j\xc5\xabr\xc5\xb3 p\xc4\x97stinink\xc5\xb3 korpuse brigados generolai b\xc5\xabna divizij\xc5\xb3 ar divizij\xc5\xb3 dyd\xc5\xbei\xc5\xb3 jungini\xc5\xb3 vad\xc5\xb3 generol\xc5\xb3 pavaduotojai, padeda pri\xc5\xbei\xc5\xabr\xc4\x97ti misij\xc5\xb3 planavim\xc4\x85 ir koordinavim\xc4\x85. Atskir\xc5\xb3j\xc5\xb3 p\xc4\x97stinink\xc5\xb3 brigad\xc5\xb3 vadai b\xc5\xabna brigad\xc5\xb3 generolai, o j\xc5\xb3 pavaduotojais b\xc5\xabna pulkininkai. JAV Karin\xc4\x97se oro paj\xc4\x97gose brigados generolai paprastai vadovauja didesniesiems sparnams. Brigados generolai stambiose karin\xc4\x97se organizacijose da\xc5\xbenai u\xc5\xbeima auk\xc5\xa1to lygio \xc5\xa1tab\xc5\xb3 karinink\xc5\xb3 pareigas.\n_START_SECTION_\nPaauk\xc5\xa1tinimo tvarka\n_START_PARAGRAPH_\nKarininkus, kuriems galima suteikti nuolatin\xc4\xaf brigados generolo laipsn\xc4\xaf, tikrina paauk\xc5\xa1tinimo taryba (promotion board), sudaryta i\xc5\xa1 ginkluot\xc5\xb3j\xc5\xb3 paj\xc4\x97g\xc5\xb3 r\xc5\xab\xc5\xa1ies generol\xc5\xb3. Tuomet \xc5\xa1i paauk\xc5\xa1tinimo taryba sudaro s\xc4\x85ra\xc5\xa1\xc4\x85 karinink\xc5\xb3, kuriems ji rekomenduoja suteikti brigados generolo laipsn\xc4\xaf. \xc5\xa0is s\xc4\x85ra\xc5\xa1as siun\xc4\x8diamas ginkluot\xc5\xb3j\xc5\xb3 paj\xc4\x97g\xc5\xb3 r\xc5\xab\xc5\xa1ies sekretoriui ir jungtiniam \xc5\xa1tabo vir\xc5\xa1inink\xc5\xb3 komitetui, o po to, per gynybos sekretori\xc5\xb3,\xc2\xa0\xe2\x80\x93 JAV prezidentui aptarimui. Prezidentas s\xc4\x85ra\xc5\xa1e pa\xc5\xbeymi karininkus paauk\xc5\xa1tinimui, atsi\xc5\xbevelgdamas \xc4\xaf gynybos sekretoriaus, paj\xc4\x97g\xc5\xb3 r\xc5\xab\xc5\xa1ies sekretoriaus (jei reikia, ir \xc4\xaf paj\xc4\x97g\xc5\xb3 r\xc5\xab\xc5\xa1ies \xc5\xa1tabo vir\xc5\xa1ininko ar komendanto) nuomon\xc4\x99._NEWLINE_Prezidentas gali nurodyti paauk\xc5\xa1tinti tinkam\xc4\x85 karinink\xc4\x85 net jei \xc5\xa1io n\xc4\x97ra rekomenduojam\xc5\xb3j\xc5\xb3 s\xc4\x85ra\xc5\xa1e, jei tai tarnauja \xc5\xa1alies interesams, bet tai b\xc5\xabna retai. S\xc4\x85ra\xc5\xa1e pa\xc5\xbeym\xc4\x97tus karininkus bals\xc5\xb3 dauguma turi patvirtinti senatas, ir tik tada karininkui gali b\xc5\xabti suteiktas brigados generolo laipsnis. Patvirtintas kandidatas \xc4\xaf generolo laipsn\xc4\xaf gauna brigados generolo laipsn\xc4\xaf, kai skiriamas arba u\xc5\xbeima pareigas, kurioms numatytas arba leid\xc5\xbeiamas brigados generolo laipsnis. Brigados generolui palikus pareigas, reikalaujan\xc4\x8dias \xc5\xa1io laipsnio, turimas brigados generolo laipsnis i\xc5\xa1lieka. Tarpsnis, kiek u\xc5\xbeimamos tokios pareigos, priklauso nuo pa\xc4\x8di\xc5\xb3 pareig\xc5\xb3, statuto ir galimo poreikio \xc5\xa1\xc4\xaf karinink\xc4\x85 paskirti \xc4\xaf kitas pareigas, bet vidutini\xc5\xa1kai trunka 2-4 metus.\n_START_SECTION_\nPasitraukimas\n_START_PARAGRAPH_\nBe savanori\xc5\xa1ko pasitraukimo i\xc5\xa1 pareig\xc5\xb3 statutas numato kelis privalomus atstatydinimo variantus. Visi brigados generolai, pratarnav\xc4\x99 5 metus su \xc5\xa1iuo laipsniu ar pratarnav\xc4\x99 karo tarnyboje 30 met\xc5\xb3 (\xc5\xbei\xc5\xabrint, kuris terminas v\xc4\x97lesnis) privalo atsistatydinti, nebent yra atrinkti ar paskirti paauk\xc5\xa1tinimui arba papildomai paskirti toliau tarnauti \xc5\xa1iuo laipsniu. Taip pat visi generolai ir admirolai privalo atsistatydinti pra\xc4\x97jus m\xc4\x97nesiui po 64-ojo gimtadienio. Gynybos sekretorius gali atid\xc4\x97ti generolo ar admirolo atsistatydinim\xc4\x85 iki jo 66-ojo gimtadienio, o prezidentas\xc2\xa0\xe2\x80\x93 iki 68-ojo gimtadienio. Kadangi ginkluotosiose paj\xc4\x97gose yra apibr\xc4\x97\xc5\xbetas generoli\xc5\xa1k\xc5\xb3 pareig\xc5\xb3 skai\xc4\x8dius, vienas karininkas privalo atsistatydinti, kad kitas gal\xc4\x97t\xc5\xb3 b\xc5\xabti paauk\xc5\xa1tintas. Tod\xc4\x97l generolai ir admirolai paprastai atsistatydina gerokai anks\xc4\x8diau nei maksimali statutin\xc4\x97 am\xc5\xbeiaus riba, kad neb\xc5\xabt\xc5\xb3 sustabdytas karjerinis jaunesni\xc5\xb3j\xc5\xb3 karinink\xc5\xb3 augimas.'